LT Europos Sąjungos oficialusis leidinys C 1/12

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 1/05

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTO (EB) Nr. 510/2006

„PHÚ QUỐC“

EB Nr.: VN-PDO-0005-0788-26.08.2009

SGN ( ) SKVN ( X )

1. Pavadinimas:

„Phú Quốc“

2. Valstybė narė arba trečioji šalis:

Vietnamas

3. Zemės ūkio produkto arba maisto produkto aprašymas:

3.1. Produkto rūšis:

1.7 klasė. Šviežia žuvis, moliuskai ir vėžiagyviai bei iš jų pagaminti produktai

3.2. Produkto, kuriam taikomas 1 punkte nurodytas pavadinimas, aprašymas

Phú Quốc žuvų ekstraktas yra žuvų mėsos lizės, hidrolizės ir fermentavimosi fermentais, kurių daugelis yra žuvų vidaus organuose, ir ilgalaikės fermentacijos Clostridium bacterium išrankiomis sąlygomis aukštoje temperatūroje, rezultatas.

Pagrindinės Phú Quốc žuvų ekstrakto savybės yra šios:

— Spalva: Phú Quốc žuvų ekstraktas yra tamsiai raudonai rudos spalvos.

— Kvapas: švelnus, specifinis, ekstraktas nekvepia žuvimi ar amoniaku, nes pagamintas iš šviežių žuvų ir natūraliai fermentuotas. Dėl ilgai trunkančio natūralaus fermentavimo medinėje statinėje nebūna neįprasto kvapo ar skonio.

— Skonis: sūrokas, stipriai saldus su natūraliu riebalų prieskoniu. Burnoje po valgymo lieka saldumo ir riebumo pojūtis dėl natūralių baltymų ir žuvų taukų.

— Azoto vertės:

+ Mažiausiai: 20gN/litre (galutinio antrojo ir tolesnio ekstrahavimo žuvų ekstrakto).

+ Daugiausiai: 43gN/litre (pirmojo žuvų ekstrakto).

Cheminiai rodikliai:

— Azotas (100 %) (g/l):

+ Ypatingas: 40

+ „Super-Duper“: 35

+ 1 standartas: 30

+ 2 standartas: 25

+ 3 standartas: 20

— Azoto amino rūgšties ir azoto santykis (%):

+ Ypatingas ir „Super-Duper“: 14

+ 1, 2, 3 standartai: 15

— Acto rūgštis (%): ≥ 12

— Druska (NaCl) (g/l): 250 ≤ x ≤ 295

— Histaminas (mg/l): ≤ 200

— Švino perteklius (mg/l): ≤ 0,5

3.3. Žaliavos (taikoma tik perdirbtiems produktams):

Phú Quốc žuvų ekstrakto gamybos žaliava yra išskirtinai žuvis (ančiuviai). Phú Quốc žuvų ekstraktui gaminti naudojami ančiuviai žvejojami teritoriniuose Kien Giang ir Ca Mau provincijų vandenyse, esančiuose Tailando įlankoje (žemėlapyje orientyru pasirinkus Ca Mau iškyšulį, žvejybos rajonas yra vakarinėje Vietnamo dalyje).

Įprasta procedūra prasideda žvejams užmetus tinklą. Kai sugauta žuvis jau laive, žvejai rankomis atskiria ančiuvius nuo kitų žuvų, kurios galėjo patekti į tinklą. Todėl ši tradicinė žvejybos procedūra užtikrina žuvies minkštimo vientisumą ir tai, kad kartu sugautos kitų rūšių žuvys sudaro ne daugiau kaip 15 %. Ančiuviai pasūdomi druska (NaCl).

Siekiant patenkinti kai kurių rinkų poreikius, į Phú Quốc žuvų ekstraktą santykiu 0,5 %–1,5 % dedama cukraus, kuris žuvų ekstrakto savybių nekeičia.

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Phú Quốc žuvų ekstrakto gamybos procesas turi vykti geografinėje vietovėje; jį sudaro:

— žvejybos ir žaliavų ruošimas: ančiuvius žvejai gaudo tradiciniais tunų tinklais mažomis akutėmis. Vos tik sužvejoti ančiuviai nuplaunami jūros vandeniu taip pašalinant nešvarumus, o kitos žuvys ir jūros produktai pašalinami rankomis. Po to valties denyje švieži ančiuviai pabarstomi druska. Laikomi valties talpykloje rūpestingai apdengti, o ant dugno susikaupus vandeniui, jis pašalinamas rankiniu būdu,

— natūralus žuvų fermentavimas: iškrauta žuvis vežama į gamintojo patalpas, ten pamerkiama ir laikoma statinėse. Sudėjus žuvis į statines, maždaug per 3–4 dienas vanduo iš jų pašalinamas. Po 3–4 dienų pradedamas slėgimo procesas, kuriam gamintojas naudoja surišimo lazdeles. Po to žuvys užpilamos ištrauktu vandeniu, kuris turi apsemti paviršių. Fermentacijos procesas yra visiškai natūralus – žuvis paliekama statinėse 12–15 mėn. laikotarpiui,

— žuvies ekstrakto pašalinimas: fermentacijai pasibaigus, žuvies ekstraktas iš statinių gali būti pašalinamas kaip galutinis produktas. Įmanoma gauti įvairių koncentracijų žuvų ekstraktą: galima pašalinti pirmąjį žuvų ekstraktą ir išlaikytą žuvų ekstraktą. Kai statinėje esantis ekstraktas įgauna gelsvai rudą spalvą ir skaniai kvepia, fermentacija baigta ir ekstraktą galima pašalinti. Statinės atkemšama skylė, kad ekstraktas po truputį ištekėtų. Statinei ištuštėjus, nuimamas medinis dangtis; jis švariai nuplaunamas ir, supylus į statinę prieš tai ištekėjusį ekstraktą, vėl uždedamas. Žuvų ekstraktas iš statinės išleidžiamas ir vėl į ją pilamas tol, kol tampa raudonai rudos spalvos, skaidrus ir tirštas, bet nedrumstas. Kai ekstraktas įgyja silpną aromatą ir stiprų tipišką baltymo skonį, pirmąjį ekstraktą galima išimti ir pilti į butelius kaip galutinį produktą. Išlaikytasis ekstraktas išimamas, kai druska ištirpsta švariame vandenyje ir jį prisotina. Kartusis ekstraktas (the bittern) pilamas į antrinio panaudojimo statines (iš kurių išleistas pirmasis ekstraktas) laikantis sekos „nuo mažo iki didelio kiekio“. Surinktas galutinis produktas vadinamas „išlaikytu“ ekstraktu Nr. 1. „Išlaikyto“ ekstrakto Nr. 1 išgavimo procesas perleidžiant ekstraktą per septynių antrinio panaudojimo statinių sistemą vadinamas „ilgąja seka“. Kiekvienos „ilgosios sekos“ trukmė – 7–9dienos. Šis procesas kartojamas siekiant gauti „išlaikytus“ ekstraktus Nr. 2 ir Nr. 3. Po to minėti ekstraktai laikomi talpyklose.

3.6. Specialios pjaustymo, trynimo, pakavimo ir kt. Taisyklės:

Phú Quốc žuvų ekstrakto galutinis produktas turi atitikti TCN 230:2006-standartą, kuriame nustatyti produkto, kuriam suteikta Phú Quốc saugomos kilmės vietos nuoroda, kokybės ir maisto higienos bei saugumo standartai; pabaigoje jis supilstomas į sandarias įvairių formų stiklo arba plastiko talpas, kuriose gali būti tiesiogiai tiekiamas vartotojams. Išpilstytas žuvų ekstraktas turėtų būti laikomas dengtoje saugykloje natūraliomis klimato sąlygomis.

Pilstyti Phú Quốc žuvų ekstraktą į talpas leidžiama tik Phú Quốc saloje, siekiant užtikrinti patvarią ir identišką kokybę. Toks puikus žuvų ekstraktas gaunamas būtent dėl Phú Quốc salos oro sąlygų, gamintojų patirties ir toje vietovėje sužvejotų ančiuvių.

Išgavus pirmąjį ekstraktą ir išlaikytą ekstraktą, pirmasis ekstraktas maišomas su išlaikytaisiais ekstraktais Nr. 1, 2 ir 3, kol gaunamas nustatytą baltymų kiekį turintis žuvų ekstraktas. Taigi, norint gauti 20 litrų 350N turintį žuvų ekstraktą iš 400N turinčio pirmojo ekstrakto ir 200N išlaikytojo ekstrakto, reikia sumaišyti 15 litrų 400N turinčio pirmojo ekstrakto su 5 litrais 200N turinčiu išlaikytuoju ekstraktu. Tada žuvų ekstraktas iš karto pilstomas į talpas.

3.7. Specialios ženklinimo etiketėmis taisyklės:

Etiketėje nurodoma bent ši informacija:

— Pavadinimas: „Phú Quốc“

— Produkto rūšis: Nước mắm, kai produktas eksportuojamas: pridedama „žuvies ekstraktas“.

— Nuoroda: Tên gọi xuất xứ, kai produktas eksportuojamas:, pridedama „SKVN“.

— Pakavimo įmonės pavadinimas ir adresas, perdirbimo įmonės pavadinimas ir adresas; eksportuojamo produkto kilmė.

— Ingredientai.

— Kokybės nuorodos (bendras baltymų kiekis gN/l).

— Žuvų ekstrakto kiekis (vienetas: litras arba mililitras).

— Išpilstymo data, galiojimo terminas.

— Nurodymai dėl išsaugojimo ir naudojimo.

— Pakuotės kodinis numeris.

— Įspėjimas dėl higienos ir saugos.

4. Glaustas geografinės vietovės apibūdinimas:

Geografinė vietovė yra Phú Quốc sala, didžiausia Vietnamo sala, esanti Tailando įlankoje, Vietnamo provincijų Kien Giang ir Ca Mau teritoriniuose vandenyse; jos tikslios koordinatės yra 103°29′–104°09′ vakarų ilgumos ir 9°48′–10°26′ šiaurės platumos.

5. Ryšys su geografine vietove:

5.1. Geografinės vietovės ypatumai:

— Klimato sąlygos

Temperatūra pastoviai aukšta ištisus metus, vidutinė – maždaug 27,5 °C. Todėl sezoninių temperatūros skirtumų beveik nėra, o vidutinis šilčiausio ir šalčiausio mėnesio temperatūrų skirtumas yra 2 °C. Per metus būna 1 445 val. saulėtų dienų, per dieną saulė šviečia vidutiniškai 6–7 val. Be to, regiono temperatūra glaudžiai susijusi su lietų sezono, kuriam būdinga žema temperatūra ir stiprus vėjas (3,0–5,1 m/s), ir sausojo sezono, kai temperatūra aukšta ir pučia lengvas vėjelis (2,8–4,0 m/s), kaita. Šie regiono oro ypatumai turi lemiamą poveikį Phú Quốc žuvų ekstrakto kokybei, nes gana nemažas ir pastovus saulėtumas sukuria palankias sąlygas šviežiai žuviai fermentuotis, o žuvų ekstrakto produkcijai suteikia ypatingų savybių.

— Jūros sąlygos

Rach Gia-Ha Tien (Tailando įlankoje) esanti sala apsupta jūros, į kurią, kaip anksčiau minėjome, suteka daugelis upių, pratekančių pro Mekongo upės deltą ir Kambodžos Karalystės Didįjį ežerą (jūrą) ir nešančių samplovas bei organinius junginius, o jūros dumblas toje teritorijoje yra ideali buveinė stauridėms ir ančiuviams – žuvys čia geresnės kokybės (didesnės ir riebesnės) nei kituose žvejybos rajonuose.

— Žmogiškieji veiksniai

Kiekvienas veiksmas iki galutinio produkto gavimo, pradedant žvejyba ir baigiant fermentavimu, atliekamas rankomis. Gamindami tradicinį ekstraktą salos gyventojai ančiuvius didžiulėse medinėse statinėse, kurias laiko tamsiuose sandėliuose, fermentuoja maždaug metus; sakoma, kad jų naudojama technologija padeda pagaminti riebų, auksaspalvį pikantiško skonio (aromato) skystį, daug pranašesnį už tą, kurį gamina kituose Azijos rajonuose veiklą vykdantys konkurentai(pastarųjų taikomi fermentavimo laikotarpiai dažniausiai yra trumpesni.

5.2. Produkto ypatumai:

Phú Quốc žuvų ekstrakto savybės ypatingos; nuo kitų Vietname gaminamų žuvų ekstraktų, pvz., Phan Thiet, Cat Hai ir kt. žuvų ekstraktų, jis skiriasi tamsiai raudonai ruda spalva, švelniu ypatingu kvapu (nekvepia žuvimi ir amoniaku), sūroku, stipriai saldžiu skoniu su natūraliu riebalų prieskoniu, saldumo ir riebumo pojūčiu, kuris po valgymo išlieka burnoje dėl natūralių baltymų ir žuvų taukų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Phú Quốc žuvų ekstraktui gaminti naudojami ančiuviai žvejojami Kien Giang ir Ca Mau provincijų teritoriniuose vandenyse, priklausančiuose Tailando įlankai (žemėlapyje kranto ženklu pasirinkus Ca Mau iškyšulį, žvejybos rajonas yra Vietnamo vakaruose. Dėl šio žvejybos rajono ypatumų ančiuviai jame užauga didesni ir riebesni už tuos, kurie gaudomi kituose žvejybos rajonuose, pvz., Ba Ria – Vung Tau, Nha Trang ir Tokino įlankoje. Todėl, naudodami šiame žvejybos rajone sužvejotus ančiuvius, žuvų ekstrakto gamintojai gauna ekstraktą, kuriame yra daugiau azoto, spalva ryškesnė, be to, šios savybės išsilaiko; šis ekstraktas yra ypatingo kvapo ir skonio, kurio, kaip ir prieš tai minėtų savybių, neturi kiti žuvų ekstraktai. Jūra šiame žvejybos rajone santykinai rami, ne perdaug gili, palyginti su visa Tailando įlanka, jos vanduo ne toks sūrus kaip kitose šios jūros vietose. Aplinka žuviai palanki ir dėl to, kad į šią vietą suteka nemažai Vietnamo ir Kambodžos upių. Tai tobula vieta ančiuviams susirasti priedangą ir maisto. Žvejojama lietinguoju sezonu. Tuo metu ančiuviai būna užaugę, ir dideli jų būriai susirenka šame žvejybos plote ieškodami priedangos bei maisto. Taigi žvejai turi galimybę sužvejoti daug didelių ir riebių ančiuvių.

Gamybos proceso pradžia – ančiuvių žvejyba tradiciniais tunų tinklais mažomis akutėmis. Žvejybos tinklais arba „aklaisiais“ tinklais ištraukti ir į valties denį perkelti ančiuviai tuoj pat nuplaunami jūros vandeniu, taip pašalinant nešvarumus, ir (rankomis) atskiriamos visos kitos žuvys bei jūros produktai. Po to švieži ančiuviai pasūdomi valties denyje naudojant medines maišymo priemones, stengiantis nepažeisti žuvų.

Viso proceso metu – nuo žaliavos panaudojimo iki galutinio produkto, t. y. žuvų ekstrakto, gavimo – žuvys laikomos tvirtose statinėse. Statinės turi būti cilindro formos, pagamintos tik iš Phú Quốc saloje augančių šimtamečių medžių, vadinamų „ho phat“, „chay“, „boi loi“, „den den“; jų mediena turi būti nepažeista vabzdžių, termitų ir medžių graužikų. Statinės gali išsitempti, jos yra atsparios ilgalaikiam sūraus vandens poveikiui, turi izoliacinių savybių ir neturi neigiamo poveikio žuvų ekstraktui.

Tradicinis vietos gamybos metodas yra vienas iš veiksnių, lemiančių Phú Quốc žuvų ekstrakto ypatumus.

Šis puikus žuvų ekstraktas yra Phú Quốc salos klimato sąlygų, gamintojų patirties ir šiame rajone sužvejojamų ančiuvių sąveikos rezultatas.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

(1) OL L 93, 2006 3 31, p. 12.